Clicks-winkels sal Woensdag gesluit wees(Foto: clicksgroup.co.za) Die Clicks-winkelgroep het gesê alle winkels sal Donderdag weer oop wees ná die Johannesburgse hooggeregshof ŉ interdik toegestaan het om die Ekonomiese Vryheidsvegters (EFF) te verhoed om personeel en klante te intimideer of te dreig en geweld aan te hits. “Die maatskappy het die besluit geneem om alle winkels Woensdag (9 September) gesluit te hou om direk met personeellede landswyd in gesprek te tree en berading en ondersteuning te verskaf. Clicks word ondersteun deur die ICAS-werknemersgesondheid-en-welstandsprogram.” Die winkelgroep het in ŉ verklaring gesê hy het geen ander keuse gehad om die hof te nader nie, omdat die beskerming van personeel en klante die grootste prioriteit geniet. “Die sluiting beteken dat Clicks nie medikasie aan klante sal kan verskaf nie, en dat oplaaipunte vir medikasie vir staatsamptenare ook tydelik nie beskikbaar sal wees nie.” Die groep het gesê hy besef die beduidende impak wat dit op sy mense en klante sal hê en hy doen alles in sy vermoë om hulle veiligheid en welstand te verseker. “Die omvang van die koste van die vandalisme en plundering by talle winkels word nog bepaal. Geen besluit is nog hieroor geneem nie.” Clicks bevestig dat hy Maandag ŉ brief van die Menseregtekommissie ontvang het en is besig om op die brief te reageer en sal met die kommissie in gesprek tree. Die Suid-Afrikaanse Menseregtekommissie het vroeër gesê hy neem met kommer kennis van die Clicks-advertensie en het op sy eie inisiatief ŉ ondersoek van stapel gestuur. Gushwell Brooks, woordvoerder van die MRK, het gesê die kommissie het ook skriftelik ŉ vergadering met Clicks versoek sodat die winkelgroep die inhoud van die advertensie kan verduidelik. “Die kommissie neem kennis van ŉ verskoning van Clicks se groepshoof, Vikesh Ramsunder, waarin hy die maatskappy se teleurstelling uitspreek oor die advertensie en om verskoning vra vir enigiemand wat daardeur gekwes is.”